負暄四首  其一
作者：劉敞
朝代：宋

paragraphs: 歳晚天地閉，積陰凍乾坤。
大鈞止亭育，羣鬼私自尊。
竊弄造化柄，擅令衆陰存。
幽奸發玄漠，死氣蒸黎元。
朋黨漸相蔽，大辰訴其冤。
帝惟百物憂，恐不見陽春。
敕使拘衆鬼，朝曦送微温。
大明煥幽鬱，和氣迥崑崙。
初曉尚餘禀，漸高遂增暄。
煩冥避窮朔，玉燭調中原。
衆蟄久僵俘，今來更騰鶱。
微禽鷃與雀，弄影勢飛翻。
草木反生意，益思擢鮮繁。
潛魚離冰穴，無數遊清源。
嗟我同此慶，兀然坐朝昏。
緼袍幸可賴，卒歳無復論。
稍稍出辭氣，仰天荷公恩。
始知過狐白，願得陳至尊。
昔宋有愚叟，亦能款君門。
况今事西討，十萬羅櫜鞬。
烽火通警急，鐡衣遶夷蕃。
幸悲墮指魄，少慰無衣魂。
誠使勝挾纊，豈在衣便蕃。
斯言出感激，忠信非詐諼。
何由露天聽，虎豹守天閽。